Ole Birk Olesen (LA), 2025-05-28:
Tak for det.
For over 200 år siden blev ulven udryddet i Danmark.
Det skete ved, at den danske stat udlovede en dusør på 4 rigsdaler for hver voksen ulv, som blev slået ihjel.
Det vil sige, at der var mennesker, der kunne blive rige – det var i hvert fald deres oplevelse – af at skyde ulve.
Sådan sørgede man for, at ulvebestanden i Danmark blev fuldstændig fjernet.
Det var et statsligt indgreb, en statslig regulering med kæmpe belønning til folk, der tog sig af ulvene, som førte til, at vi ikke længere havde ulve i Danmark.
For Danmark var dengang fortsat et land, hvor ulven hørte naturligt hjemme.
Den var en del af dansk natur på linje med ræven, grævlingen, solsorten, rådyr og dådyr osv. osv., men man ønskede den ikke, så man udrydde den med statslig belønning.
Nu er den så tilbage.
Den kom vandrende op fra Tyskland tilbage i 2012, regner vi med, og så har vi igen ulven som en del af dansk natur, fordi vi ikke har en statslig belønningsmekanisme, som siger, at man får en kvart årsløn, hvis man skyder en ulv.
Det synes jeg er glædeligt.
Jeg synes, det er glædeligt, at ulven giver sit bidrag til, at vi i Danmark igen får vild natur.
For modsat hr. Peter Kofod, som her på talerstolen sagde, at vi ikke har vild natur i Danmark, og at vi ikke skal have vild natur i Danmark, så synes jeg, vi skal have vild natur i Danmark.
Jeg synes, det er ærgerligt, og jeg synes, det er sørgeligt, at vi danskere, hvis vi gerne vil se vild natur, ikke har andre muligheder end at tænde for fjernsynet og se nogle naturfilm fra Afrika eller fra Amazonas eller tage på dyre safarirejser til Indien eller til Afrika for at se vild natur.
Jeg ønsker, at Danmark også skal rumme vild natur, og der står vi bare anderledes i Liberal Alliance, end f.eks. Dansk Folkeparti gør.
Det, at der er ulve i Danmark, giver selvfølgelig nogle udfordringer i forhold til den måde, vi har været vant til at leve på, når der ikke har været ulve.
Den første udfordring, som vi utvivlsomt skal gøre noget ved, er, at hvis ulve mister skyhed og render rundt blandt mennesker og eventuelt tror, at de kan rende rundt i bysamfund og finde føde der, så bliver vi nødt til at skyde dem.
Ulve skal være sky over for mennesker.
De skal ikke tro, at det, at der er mennesker, er udtryk for, at de så også kan finde noget mad.
De skal være bange for mennesker.
Den skyhed, som ulven naturligt har i dag, er et produkt af, at vi mennesker, som også er en del af naturen, i århundreder har skudt ulve, som kommer for tæt på os, både med gevær som i moderne tid, men også med bue og spyd, som man brugte tidligere.
Så den naturlige skyhed, som vi har været med til at gå fremelske hos ulven, skal bevares ved, at vi fortsat skyder ulve, som ikke er sky.
Derfor hilser Liberal Alliance også regeringens plan om at tage fat på ulve, der vandrer rundt i byer, velkommen.
Det støtter vi op om.
Så er der den anden del, som også bliver præsenteret som en udfordring, og det er, at vi har nogle får i Danmark, som går bag hegn, som ikke er ulvesikret.
Det kan jo lade sig gøre i et land, hvor der ikke er nogle ulve, men vi har ulve igen, og derfor er der ulveangreb på de får, som står bag hegn, som ikke er ulvesikret.
Det problem skal ikke løses ved at skyde og udrydde ulve, for så kan vi slet ikke have ulve i Danmark, og der er et bredt flertal af danskere, både ude i befolkningen og her i Folketinget, som ønsker, at vi skal have ulve i Danmark.
Det problem, at ulve ser får som byttedyr og angriber dem, hvis de ikke står bag ulvesikret hegn, skal løses ved, at fåreavlere lever op til lovens krav om, at de skal have deres får bag ulvesikret hegn.
Det har de sådan set pligt til i henhold til reglerne på området, og det er underligt, at vi den ene aften efter den anden kan se fåreavlere i fjernsynet, der viser frem, at deres får, som de ikke har haft bag ulvesikret hegn, er blevet angrebet, uden at vi har en regering, som siger: I skal jo ulvesikre jeres hegn.
Med disse ord vil jeg gerne læse en vedtagelsestekst op fra partierne Liberal Alliance, Enhedslisten, Radikale og Alternativet:
»Folketinget glæder sig over, at den danske natur igen rummer ulve, efter at vores forfædre for 200 år siden udryddede den i landet.
Ulven er en del af naturen på vore himmelstrøg, og den spiller en vigtig rolle i de dynamikker, som afbalancerer dyre- og plantearter mod hinanden og skaber artsrigdom.
Ulven kan også skabe utryghed.
Det er vigtigt for Folketinget at understrege, at såfremt enkelte ulve ud fra faglige eksperters vurdering ikke udviser tilstrækkelig skyhed over for mennesker, så er de problemulve og kan og skal kunne skydes.
Ulve kan angribe får.
Folketinget noterer sig, at korrekt monterede ulvesikrede hegn er det bedste værn mod ulveangreb på husdyr, og at fåreholdere er lovpligtige til at sikre deres får bedst muligt mod rovdyr.
Folketinget opfordrer ministeren for fødevarer, landbrug og fiskeri til i overensstemmelse med dyrevel&#x2;færdsloven at meddele påbud om indhegning af dyr med ulvesikrede hegn, hvor der er risiko for angreb.«